CELEX: C2007/056/70
Language: et
Date: 2007-03-10 00:00:00
Title: Kohtuasi T-13/07: 12. jaanuaril 2007 esitatud hagi — Cemex UK Cement versus komisjon

10.3.2007   
            
            
               ET
            
            
               Euroopa Liidu Teataja
            
            
               C 56/37
            
         12. jaanuaril 2007 esitatud hagi — Cemex UK Cement versus komisjon
   (Kohtuasi T-13/07)
   (2007/C 56/70)
   Kohtumenetluse keel: inglise
   Pooled
   
      Hageja: Cemex UK Cement Ltd (Thorpe, Ühendkuningriik) (esindajad: D. Wyatt, QC, S. Taylor, solicitor, advokaadid S. Tromans ja C. Thomann)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 29. novembri 2006. aasta otsus siseriikliku kasvuhoonegaaside saastekvootide eraldamise kava kohta, millest Ühendkuningriik teatas kooskõlas direktiiviga 2003/87/EÜ (1) osas, milles
               
                           —
                        
                        
                           nimetatud otsusega ei vaidlustatud/kiideti heaks hagejale tema Rugby tehase kohta saastekvoodid eraldamine, mis olid 343 838 tonni osas ebapiisavad ja õigusvastased;
                        
                     
                           —
                        
                        
                           nimetatud otsusega ei vaidlustatud/kiideti heaks hageja konkurentidest tsemenditootjatele saastekvoodid eraldamine, mis olid liiga suured ja õigusvastased 343 838 tonni osas, arvestades hagejale liiga vähe eraldatuga;
                        
                     
                           —
                        
                        
                           nimetatud otsusega ei vaidlustatud/kiideti heaks Ühendkuningriigi siseriikliku saastekvootide eraldamise kava paragrahvi 3 lõigetes 7 ja 8 ning selle kava lisa C punktides 28 ja 30 ette nähtud saastekvootide eraldamise meetodid selles osas, et viidatud meetodite alusel loetakse, et tsemenditehas alustas tegevust aastal, mil toimus tehase käikupanek, ja käsitletakse seda aastat tehase esimese tegevusaastana ning arvutatakse saastekvoote 2000-2003 viiteperioodi põhjal, jättes kõrvale madalaima heitmekogusega aasta heitmed, ilma et arvestataks kõnealuse tehase käikupaneku tegelikku kestust;
                        
                     
         
               —
            
            
               mõista kohtukulud välja komisjonilt.
            
         Väited ja peamised argumendid
   Käesolev hagi on esitatud EÜ artikli 230 alusel ja sellega taotletakse komisjoni 29. novembri 2006. aasta otsuse siseriikliku kasvuhoonegaaside saastekvootide eraldamise kava kohta, millest Ühendkuningriik teatas kooskõlas Euroopa Parlamendi ja nõukogu direktiiviga 2003/87/EÜ osalist tühistamist.
   Hageja viidatud tühistamisalused on põhiliselt seotud sellega, et komisjon ei vaidlustanud liiga vähest saastekvootide eraldamist hageja Rugby tehasele või kiitis selle heaks, mis hageja väitel:
   
               —
            
            
               kujutab endast selle tehase õigusvastast diskrimineerimist, sest ei ole võetud piisaval määral arvesse selle tehase käikupanekuperioodi ning seetõttu, et tehasele saastekvootide eraldamisel võeti aluseks heitmeperiood, mille mitterepresentatiivsusest olid Ühendkuningriigi ametiasutused teadlikud;
            
         
               —
            
            
               piirab hageja emaettevõtja Cemex Espana asutamisvabadust, kuna see väidetavalt takistab ja muudab vähem huvipakkuvaks põhivabaduse kasutamise viimatinimetatu poolt ega ole õigustatav ülekaaluka avaliku huviga ja
            
         
               —
            
            
               moodustab koos sellest tuleneva saastekvootide liigse eraldamisega hageja konkurentidele riigiabi, mis on vastuolus EÜ artiklitega 87 ja 88.
            
         
      (1)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).